A BIZOTTSÁG 1576/2007/EK RENDELETE
(2007. december 21.)
az 1774/2002/EK európai parlamenti és tanácsi rendelet állati melléktermékek ártalmatlanítása és felhasználásai tekintetében történő végrehajtásáról szóló 92/2005/EK rendelet módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a nem emberi fogyasztásra szánt állati melléktermékekre vonatkozó egészségügyi előírások megállapításáról szóló, 2002. október 3-i 1774/2002/EK európai parlamenti és tanácsi rendeletre (1) és különösen annak 4. cikke (2) bekezdésének e) pontjára, 5. cikke (2) bekezdésének g) pontjára és 6. cikke (2) bekezdésének i) pontjára,
mivel:
(1)
Az 1774/2002/EK európai parlamenti és tanácsi rendelet állati melléktermékek ártalmatlanítása és felhasználásai tekintetében történő végrehajtásáról, valamint VI. mellékletének a kiolvasztott zsírok biogázzá történő átalakítása és feldolgozása tekintetében történő módosításáról szóló, 2005. január 19-i 92/2005/EK bizottsági rendelet (2) meghatározza az állati melléktermékek ártalmatlanítása vagy feldolgozása bizonyos alternatív módszereinek (a továbbiakban: alternatív módszerek) végrehajtási szabályait.
(2)
A 92/2005/EK rendelet 4. cikke előírja az alternatív módszerek használatából adódó bizonyos anyagok megjelölését, és meghatározza az ilyen anyagok megengedett végfelhasználásait. Az 1432/2007/EK bizottsági rendelettel (3) módosított 1774/2002/EK rendelet meghatározza az állati melléktermékek jelölésének harmonizált szabályait, amelyek hozzájárulnak a megfelelő azonosításhoz, és elősegítik az állati melléktermékek nyomon követhetőségét. Az 1774/2002/EK rendelet VI. mellékletére vonatkozó, a 92/2005/EK rendelet 4. cikkének (1) bekezdésében szereplő hivatkozásokat ennek megfelelően módosítani kell.
(3)
Az Európai Élelmiszer-biztonsági Hatóság biológiai veszélyekkel foglalkozó tudományos testületének 2004. június 2-án elfogadott, „A biodízel-előállítási folyamat mint az 1. kategóriába tartozó állati melléktermékek biztonságos ártalmatlanításának módszere” című véleménye (4) alapján helyénvaló további végfelhasználások engedélyezése az 1., 2. és 3. kategóriába tartozó anyagok esetében, az 1774/2002/EK rendeletben meghatározott általános elvekkel összhangban. Lehetővé kell tenni a 92/2005/EK rendelet IV. mellékletével összhangban előállított biodízel álló vagy mozgó motorban történő elégetését.
(4)
Engedélyezni kell az 1. kategóriába tartozó anyagok feldolgozásából származó anyagok olyan hulladéklerakóban történő elhelyezését, amelyet a hulladéklerakókról szóló, 1999. április 26-i 1999/31/EK tanácsi irányelvvel (5) összhangban engedélyeztek.
(5)
A 92/2005/EK rendelet 5. cikke bizonyos különleges felügyeleti intézkedések végrehajtását írja elő, amelyeket egy adott tagállamban bizonyos alternatív módszerek végrehajtásának első két évében kell megvalósítani. E felügyeleti intézkedések követelményeinek figyelembe kell venniük valamely, egy másik tagállamban kifejlesztett folyamat gyakorlati alkalmazásával kapcsolatos tapasztalatokat; a követelményeket a közegészségügy és az állategészségügy magas szintű védelme biztosításának célkitűzéséhez kell igazítani. Az alternatív módszer első alkalmazásával kapcsolatos kísérleti üzem kijelölésére és felügyeletére az egyes érintett tagállamokban ezért egyszerűsített feltételeknek kell vonatkozniuk.
(6)
Az alternatív módszer végrehajtásának kezdeti szakaszában elvégzendő teszteknek azokon a teszteken kell alapulniuk, amelyeket megfelelő tudományos testület valamely alternatív módszer értékelése céljából elvégzett.
(7)
Az egyes tagállamokban megvalósuló, megerősített felügyelet eredményeit más tagállamok számára is hozzáférhetővé kell tenni valamely alternatív módszernek a területükön történő felhasználásával kapcsolatos új alkalmazások értékelése érdekében. Információt kell biztosítani a kapcsolattartók számára a Bizottság által elektronikus formában közzétett jegyzéken feltüntetett alternatív módszerekről.
(8)
A 92/2005/EK rendeletet ezért ennek megfelelően módosítani kell.
(9)
Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
A 92/2005/EK rendelet a következőképpen módosul:
1.
A 4. cikk (1), (2) és (3) bekezdése helyébe a következő szöveg lép:
„(1) Az 1. és 2. kategóriába tartozó anyagok feldolgozásából származó anyagokat, a IV. melléklettel összhangban előállított biodízel kivételével, az 1774/2002/EK rendelet VI. melléklete I. fejezetének 10-13. pontjával összhangban tartós módon meg kell jelölni.
(2) Az 1. kategóriába tartozó anyagok kezeléséből származó anyagokat az alábbi módszerek legalább egyikének alkalmazásával ártalmatlanítják:
a)
égetéssel vagy együtt égetéssel a 2000/76/EK irányelv rendelkezéseinek megfelelően;
b)
elföldeléssel az 1999/31/EK tanácsi irányelv alapján engedélyezett hulladéklerakóban;
c)
egy biogázüzemben történő további feldolgozással és az emésztőtraktus-maradványok a) vagy b) pontban említett ártalmatlanításával; vagy
d)
a IV. melléklettel összhangban előállított biodízel esetében tüzelőanyagként való elégetéssel.
(3) A 2. vagy 3. kategóriába tartozó anyagok kezeléséből származó anyagokat:
a)
a (2) bekezdés a) vagy b) pontjában meghatározottak szerint kell ártalmatlanítani;
b)
az 1774/2002/EK rendelet 5. cikke (2) bekezdése b) pontjának ii. alpontjában említett felhasználásokra zsírszármazékká kell továbbfeldolgozni az 1-5. feldolgozási módszerek előzetes alkalmazása nélkül;
c)
az 1774/2002/EK rendelet 5. cikke (2) bekezdése c) pontjának i., ii. és iii. alpontjai szerint közvetlenül kell felhasználni, átalakítani vagy ártalmatlanítani, az 1. feldolgozási módszer előzetes alkalmazása nélkül;
d)
a biodízel előállításának a IV. mellékletben meghatározott folyamatából származó, a biodízeltől eltérő anyagok esetében műszaki termékek előállítására kell felhasználni; vagy
e)
a IV. melléklettel összhangban előállított biodízel esetében a (2) bekezdés d) pontjában előírtak szerint kell felhasználni.”
2.
Az 5. cikk helyébe a következő szöveg lép:
„5. cikk
A kezdeti végrehajtás megerősített felügyelete
(1) Az 1. kategóriába tartozó anyagok kezelésére vonatkozó alábbi folyamatok végrehajtásának első két évében a következő rendelkezéseket kell alkalmazni:
a)
az I. mellékletben meghatározott alkalikus hidrolízis;
b)
a III. mellékletben meghatározott magas nyomású hidrolízis biogáz;
c)
a IV. mellékletben meghatározott biodízel-előállítás.
(2) A folyamat üzemeltetőjének vagy ellátójának legalább egy tagállamban ki kell jelölnie egy olyan üzemet, ahol legalább évente teszteket végeznek a folyamat állat- és közegészségügy szempontjából való hatékonyságának újbóli megerősítése céljából.
(3) A (2) bekezdésben említett tagállam illetékes hatósága biztosítja a következőket:
a)
az üzemben a kezelési lépések folyamán kapott anyagokat (például folyékony és szilárd maradékanyagok, illetve a folyamat során keletkezett bármilyen gáz) megfelelő tesztek alkalmazásával vizsgálják;
b)
az üzem hivatalos ellenőrzése magában foglalja az üzem havi felülvizsgálatát, illetve az alkalmazott feldolgozási paraméterek és körülmények ellenőrzését; valamint
c)
az elvégzett hivatalos ellenőrzések eredményeit minden más tagállam számára hozzáférhetővé teszik.”
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. december 21-én.